[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.3.2007

SEC(2007) 300

A BIZOTTSÁG SZERVEZETI EGYSÉGEINEK MUNKADOKUMENTUMA

Kísérő dokumentum a következőhöz Javaslat: AZ EURÓPAI PARLAMENT ÉS A TANÁCS IRÁNYELVE a részvénytársaságok egyesüléséről szóló 78/855/EGK tanácsi irányelvnek és a részvénytársaságok szétválásáról szóló 82/891/EGK tanácsi irányelvnek a független szakértő által egyesülés vagy szétválás alkalmával készítendő jelentésre vonatkozó követelmény tekintetében történő módosításáról Hatásvizsgálat összefoglalása [COM(2007) 91 végleges] [SEC(2007) 298]

A BIZOTTSÁG SZERVEZETI EGYSÉGEINEK MUNKADOKUMENTUMA

a részvénytársaságok egyesüléséről szóló 78/855/EGK tanácsi irányelvnek és a részvénytársaságok szétválásáról szóló 82/891/EGK tanácsi irányelvnek a független szakértő által egyesülés vagy szétválás alkalmával készítendő jelentésre vonatkozó követelmény tekintetében történő módosításáról szóló európai parlamenti és tanácsi irányelvre vonatkozó javaslatot kísérő hatásvizsgálat

Összefoglaló

Az e hatásvizsgálatot kísérő javaslat az adminisztratív terhek csökkentésére vonatkozó széles körű fellépés része. A 78/855/EGK és a 82/891/EGK tanácsi irányelv szerint ha egy részvénytársaság egyesülési vagy szétválási folyamatban vesz részt, bíróság vagy közigazgatási hatóság által kijelölt vagy elismert szakértő(k)nek az egyesülő (vagy szétváló) társaságok számára, de azoktól függetlenül, meg kell vizsgálnia (vizsgálniuk) az egyesülési/szétválási tervet. Írásbeli jelentést kell készíteniük, amelyben részletezik az egyesülési vagy szétválási tervet, illetve a részvények cserearányának megállapításához használt módszert. A jelentést be kell nyújtani valamennyi releváns társaság részvényeseinek. Az egyesülések tekintetében e jelentés elkészítése jelenleg kötelező, ami azt jelenti, hogy akkor is el kell készülnie, ha valamennyi részvényes eltekint ezektől az információktól. A szétválások tekintetében a tagállamok megengedhetik, hogy a rendelkezéseket ne alkalmazzák, amennyiben a szétválásban részt vevő társaságok összes részvényese és egyéb, szavazati jogot biztosító értékpapírjainak tulajdonosai ebben megállapodnak A javaslat szerint ezt a lehetőséget általános szabállyá kell változtatni.

Az azon országokból származó becslések szerint, amelyek már elvégezték nemzeti adminisztratív terheik felmérését, e jelentések elkészítésének éves adminisztratív költsége jelentős, különösen a kkv-k számára. Az adminisztratív terhek dániai felmérésének adatai alapján e követelmény költsége egyesülésenként vagy szétválásként körülbelül 3 500 EUR. A jelenlegi követelmények miatt ha e jelentéseket még szükségtelen esetekben is elvégzik, a pénzügyi vagy egyéb források kiutalása helytelenül történhet meg. E források máshol célszerűbben is felhasználhatók. A hatásvizsgálat ezért a következő választási lehetőségeket vizsgálta meg:

1. lehetőség: a szakpolitika változatlanul hagyása

2. lehetőség: a követelmények eltörlése, kivéve ha a részvényesek igényt tartanak rájuk

3. lehetőség: a követelmények eltörlése, amennyiben valamennyi részvényes egyetért abban, hogy nincs rájuk szükség

Noha a 2. és 3. lehetőség egyaránt csökkenti a vállalkozások terheit, a 3. lehetőség biztosítja az átláthatóság magasabb szintjét és a részvényesek védelmét, miközben összehangolja a követelményeket a tizedik társasági jogi irányelv[1] követelményeivel.

[1] Az Európai Parlament és a Tanács 2005/56/EK irányelve (2005. október 26.) a tőkeegyesítő társaságok határokon átnyúló egyesüléséről.